钦定古今图书集成/明伦汇编/官常典/第524卷 > 重喜
## 钦定古今图书集成/明伦汇编/官常典/第524卷 > 重喜

按《元史塔不己儿传》：塔不己儿子脱察剌袭职，岁己
未，率兵度江，破十字寨，命其子重喜从行。重喜率先
引弓，射中敌兵，又多杀获。既而与敌兵战于洋隘口，
夺战舰一，流矢中左足，勇气愈倍。时世祖驻跸洋隘
口北，亲劳之曰：“汝年幼，能宣力如是，深可嘉尚，然继
今尤当勉之。”及脱察剌卒，以重喜袭职。中统三年，从
征李璮，有功。四年，以兵镇莒州。至元二年，奉旨初筑
十字路城，以备守御，重喜率兵南巡，为游击军。四年，
从抄不花出征，至泗州北古城。时蔡千户为敌兵所
围，重喜奋战，救而出之。五年，入觐，帝嘉其功，赐白金、
纳失失段及金鞍、弓矢等。十年，修正阳城。明年，宋兵
围正阳，从战败之。十二年，从下连海诸城。俄奉旨率
五千人从出征，道过衡阳店，与宋将李提辖等战，大
败之，杀掠几尽，遂驻兵瓜洲。十三年夏六月，宋都统
姜才领诸军来围城堡，败之。秋七月，从兵袭击李庭
芝等于泰州。十四年，进昭勇大将军、婺州路总管府
达鲁花赤，佩已降虎符，未几，卒。子庆孙袭职。